CELEX: 32021D1878
Language: bg
Date: 2021-10-25 00:00:00
Title: Решение за изпълнение (EC) 2021/1878 на Комисията от 25 октомври 2021 година за определянето на регистър на домейна от първо ниво .eu (текст от значение за ЕИП)

26.10.2021   
               
               
                  BG
               
               
                  Официален вестник на Европейския съюз
               
               
                  L 378/22
               
            
         РЕШЕНИЕ ЗА ИЗПЪЛНЕНИЕ (EC) 2021/1878 НА КОМИСИЯТА
         от 25 октомври 2021 година
         за определянето на регистър на домейна от първо ниво .eu
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/517 на Европейския парламент и на Съвета от 19 март 2019 г. относно реализацията и функционирането на домейна от първо ниво .eu и за изменение и отмяна на Регламент (ЕО) № 733/2002 и отмяна на Регламент (ЕО) № 874/2004 на Комисията (1), и по-специално член 8 от него,
         като взе предвид Делегиран регламент (ЕС) 2020/1083 на Комисията от 14 май 2020 г. за допълване на Регламент (ЕС) 2019/517 на Европейския парламент и на Съвета чрез установяване на критериите за допустимост и подбор и на процедурата за определяне на регистъра за домейна от първо ниво .eu (2), и по-специално член 9, параграф 3 от него,
         като има предвид, че:
         
                     (1)
                  
                  
                     Комисията определя регистъра, на който са възложени организацията, администрацията и управлението на домейна от първо ниво .eu въз основа на открита, прозрачна и недискриминационна процедура за подбор. Процедурата по подбор се организира от Комисията на два етапа, при които Комисията първо оценява допустимостта на кандидатите и след това определя класирането на допустимите кандидати въз основа на критериите за подбор, определени в Делегиран регламент (ЕС) 2020/1083.
                  
               
                     (2)
                  
                  
                     Настоящият договор за организацията, администрацията и управлението на домейна от първо ниво .eu между Комисията и регистъра беше подписан на 10 октомври 2014 г. за срок от пет години и след това удължен през 2019 г. с още три години. Неговият срок изтича на 12 октомври 2022 г.
                  
               
                     (3)
                  
                  
                     На 1 март 2021 г. Комисията публикува в Официален вестник на Европейския съюз покана за подбор на регистър на домейна от първо ниво .eu (2021—026011), като покани за участие организации, които желаят да им бъдат възложени организацията, управлението и администрацията на домейна от първо ниво.eu.
                  
               
                     (4)
                  
                  
                     Срокът за отговор на поканата изтече на 18 май 2021 г. и бяха получени пет кандидатури.
                  
               
                     (5)
                  
                  
                     По време на първия етап от процедурата за подбор Комисията провери дали са налице критерии за изключване, както и дали кандидатите отговарят на критериите за допустимост. За допустими бяха сметнати четири заявления. Списъкът на допустимите кандидати беше публикуван на 9 юли 2021 г. и Комисията информира всеки кандидат за резултатите от първата фаза на процедурата.
                  
               
                     (6)
                  
                  
                     По време на втория етап от процедурата Комисията оцени допустимите кандидати и извърши класиране въз основа на критериите за подбор. Комисията разгледа заявленията и изготви таблица с резултати, състояща се от индивидуалните оценки на всяко заявление. Качеството на кандидатурите беше оценено в съответствие с раздел 3.2 от поканата в зависимост от качеството на предлаганите услуги, адекватното равнище на човешките и техническите ресурси, предложени за изпълнение на задачите на регистъра, и финансовата стабилност и степента на съответствие, предложени за изпълнение на задачите на регистъра. При анализа на заявленията Комисията получи помощ и от външни независими експерти.
                  
               
                     (7)
                  
                  
                     Комисията определи класирането на заявителите. Класираният на първо място заявител – Европейският регистър за интернет домейни (EURid), следва да бъде определен за следващ регистър на домейна от първо ниво .eu и да бъде поканен да започне преговори за подписване на договора в съответствие с поканата за подбор. Този договор следва да се ръководи от принципите, определени в Регламент за изпълнение (ЕС) 2020/857 на Комисията (3).
                  
               
                     (8)
                  
                  
                     В съответствие с член 10 от Делегиран регламент (ЕС) 2020/1083, когато преговорите за сключване на договор между успешния кандидат и възлагащия орган бъдат прекратени без сключването на договор, Комисията ще определи за регистър следващия в списъка кандидат с най-добър резултат в класирането,
                  
               ПРИЕ НАСТОЯЩОТО РЕШЕНИЕ:
         
            Член 1
            За регистър на домейна от първо ниво .eu се определя Европейският регистър за интернет домейни (EURid), на когото се възлагат организацията, управлението и администрацията на домейна от първо ниво .eu съгласно член 8, параграф 3 от Регламент (ЕС) 2019/517 и при спазване на разпоредбите на член 2.
         
         
            Член 2
            Европейският регистър за имена на интернет домейни (EURid) е поканен да сключи договор, в който се определят условията, при които Комисията упражнява надзор върху организацията, администрацията и управлението на интернет домейна от първо ниво .eu от регистръра съгласно член 8, параграф 4, от Регламент (ЕС) 2019/517.
            Ако преговорите между Европейския регистър за интернет домейни (EURid) и Комисията приключат без сключването на договор, в съответствие с член 10 от Делегиран регламент (ЕС) 2020/1083 на Комисията за регистър се определя следващият в списъка кандидат с най-добър резултат в класирането.
            Договорът за концесия за услуги е с първоначален срок пет години и може да бъде удължен еднократно за допълнителен период от максимум пет години.
         
         
            Член 3
            Решение за изпълнение 2014/207/ЕС на Комисията (4) се отменя.
         
         
            Член 4
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 25 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 91, 29.3.2019 г., стр. 25.
         
            (2)  ОВ L 239, 24.7.2020 г., стр. 1.
         
            (3)  Регламент за изпълнение (ЕС) 2020/857 на Комисията от 17 юни 2020 г. за определяне на принципите, които да бъдат включени в договора между Европейската комисия и регистъра на домейна от първо ниво .eu в съответствие с Регламент (ЕС) 2019/517 на Европейския парламент и на Съвета (ОВ L 195, 19.6.2020 г., стр. 52)
         
            (4)  Решение за изпълнение 2014/207/ЕС на Комисията от 11 април 2014 г. за определянето на служба по регистрацията в домейна от първо ниво „eu“ (OВ L 109, 12.4.2014 г., стр. 41).